CELEX: 32016R0911
Language: lt
Date: 2016-06-09 00:00:00
Title: 2016 m. birželio 9 d. Komisijos įgyvendinimo reglamentas (ES) 2016/911, kuriuo pagal Europos Parlamento ir Tarybos direktyvą 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema, nustatomi grupės finansinės paramos susitarimų aprašo formos ir turinio techniniai įgyvendinimo standartai (Tekstas svarbus EEE)

10.6.2016   
            
            
               LT
            
            
               Europos Sąjungos oficialusis leidinys
            
            
               L 153/25
            
         KOMISIJOS ĮGYVENDINIMO REGLAMENTAS (ES) 2016/911
   2016 m. birželio 9 d.
   kuriuo pagal Europos Parlamento ir Tarybos direktyvą 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema, nustatomi grupės finansinės paramos susitarimų aprašo formos ir turinio techniniai įgyvendinimo standartai
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos direktyvą 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012 (1), ypač į jos 26 straipsnio 2 dalį,
   kadangi:
   
               (1)
            
            
               Direktyvos 2014/59/ES III skyriaus II antraštinėje dalyje nustatomos taisyklės, pagal kurias Sąjungos patronuojančioji įstaiga arba Direktyvos 2014/59/ES 1 straipsnio 1 dalies b, c ar d punkte nurodytas subjektas ir jo patronuojamosios įmonės kitose valstybėse narėse ar trečiosiose valstybėse, kurios yra įstaigos ar finansų įstaigos, kurioms taikoma patronuojančiosios įmonės konsoliduota priežiūra, gali sudaryti grupės finansinės paramos susitarimus, pagal kuriuos teikiama tarpusavio finansinė parama, jeigu paramą gaunantis subjektas atitinka ankstyvosios intervencijos sąlygas. Tuo sudaromos sąlygos perkelti lėšas, kai grupės subjektas patiria labai didelių sunkumų. Kad galėtų priimti informacija pagrįstus sprendimus dėl investavimo, kreditoriams ir investuotojams reikia užtikrinti skaidrumą, susijusį su rizika ir galimais įsipareigojimais, atsirandančiais dėl šių susitarimų, ir su grupės gaivinimo galimybėmis, atsirandančiomis dėl paramos susitarimo. Todėl susitarimas turėtų būti lengvai visuomenei prieinamos formos, panašios į finansinių ataskaitų formą;
            
         
               (2)
            
            
               grupės finansinės paramos susitarimo atskleistinos bendrosios sąlygos turėtų apimti tokią atitinkamą informaciją, kaip didžiausia paramos suma, atlygio už paramos teikimą apskaičiavimo principai, terminų struktūros bendras aprašymas ir ilgiausias paskolų, teikiamų kaip parama, terminas. Tačiau atskleidžiant informaciją reikėtų atsižvelgti į konkretesnės informacijos konfidencialumo poreikį;
            
         
               (3)
            
            
               šis reglamentas grindžiamas techninių įgyvendinimo standartų projektais, kuriuos Europos bankininkystės institucija pateikė Komisijai;
            
         
               (4)
            
            
               Europos bankininkystės institucija dėl techninių įgyvendinimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (2) 37 straipsnį, pateikti savo nuomonę,
            
         PRIĖMĖ ŠĮ REGLAMENTĄ:
   1 straipsnis
   Atskleidimo forma
   Kiekviena įstaiga, kuri yra pagal Direktyvos 2014/59/ES 19 straipsnį sudaryto grupės finansinės paramos susitarimo šalis, pagal šio reglamento 2 straipsnį savo interneto svetainėje atskleidžia informaciją visuomenei prieinama forma.
   Pateikdama grupės finansines ataskaitas, įstaiga informaciją atskleidžia tokia pačia forma, kokia yra nustatyta finansinėse ataskaitose nurodomai nekiekybinei informacijai.
   2 straipsnis
   Atskleistinos sąlygos
   1.   Įstaigos atskleidžia bent šią informaciją:
   
               a)
            
            
               grupės subjektų, kurie yra grupės finansinės paramos susitarimo šalys, pavadinimus;
            
         
               b)
            
            
               galimą paramos formą;
            
         
               c)
            
            
               paskolos atveju – kapitalo, suteikto paskolos forma, galimą paskirtį;
            
         
               d)
            
            
               garantijos atveju – sandorius ir trečiąsias šalis, kuriems ta garantija gali būti skirta;
            
         
               e)
            
            
               mastą, kuriuo kiekvienos grupės finansinės paramos susitarimo šalies įsipareigojimai teikti grupės finansinę paramą ir teisė tą paramą gauti yra abipusiai; jei susitarimas nėra visiškai abipusis, šalys išskirstomos pagal skirtingas susitarimo sąlygas;
            
         
               f)
            
            
               grupės finansinės paramos apribojimus, taikomus kiekvienos formos paramai, teikiamai pagal finansinės paramos susitarimą;
            
         
               g)
            
            
               atlygio už grupės finansinės paramos teikimą apskaičiavimo principus ir jų ryšį su rinkos sąlygomis paramos teikimo metu;
            
         
               h)
            
            
               pirmumo ir terminų struktūros bendrą aprašymą ir ilgiausią paskolų, teikiamų kaip parama, terminą;
            
         
               i)
            
            
               visų papildomų grąžinimo įsipareigojimų bendrą aprašymą;
            
         
               j)
            
            
               su paramą gaunančiu subjektu ir paramą teikiančiu subjektu susijusių aplinkybių ar rodiklių, kuriems atsiradus teikiama parama, bendrą aprašymą;
            
         
               k)
            
            
               užtikrinimo priemonių ir garantinių įmokų reikalavimų bendrą aprašymą.
            
         Atskleidžiama informacija apima atitinkamo grupės subjekto duomenis, įskaitant informaciją apie susitarimo, susijusio su kitais grupės subjektais, sąlygas, kai tas atskleidimas gali daryti poveikį atitinkamam grupės subjektui.
   Neaktuali informacija nurodoma įrašu „nėra“.
   2.   Atskleidžiant informaciją kartu pateikiamas pareiškimas, kad finansinės paramos teikimui taikomos Direktyvos 2014/59/ES 23 straipsnio sąlygos, o kompetentinga institucija pagal Direktyvos 2014/59/ES 25 straipsnį turi teisę uždrausti arba apriboti tos paramos teikimą.
   3 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. birželio 9 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 190.
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).